ፖሊስ በአቶ ጀዋር መሐመድ ቤት ከውጭ በድብቅ የገቡ ኤሌክትሮኒክስ መሳሪያዎች ማግኘቱን ገለጸ
 አዲስ አበባ፦ የፌዴራል መርማሪ ፖሊስ በአቶ ጀዋር መሐመድ ቤት በድጋሚ ባደረገው ፍተሻ በግለሰብ እጅ የማይገኙ ሳተላይቶችና ከውጭ በድብቅ የገቡ ኤሌክትሮኒክስ መሳሪያዎችን ማግኘቱን ገለጸ።መርማሪ ፖሊስ በሐምሌ 9 ቀን 2012 ዓ.ም በፍርድ ቤቱ በተሰጠው የ13 ቀን ተጨማሪ ጊዜ የሠራውን አዳዲስ የምርመራ ሥራዎችን ይፋ አድርጓል።በአቶ ጀዋር ቤት በድጋሚ በተደረገ ፍተሻ በግለሰብ እጅ የማይገኙ ሳተላይቶችና ከውጭ በድብቅ የገቡ ኤሌክትሮኒክስ መሳሪያዎችን ማግኘቱን አብራርቷል።ይህ መሳሪያ ባለሙያ በድብቅ አስገብተው በማስገጠም በዚህ መሳሪያም የተለያዩ የታዋቂ ሰዎችን ስልክ በመጥለፍ ሲያዳምጡ እንደነበር ማስረጃ ተሰብስቧል ያለው መርማሪ ፖሊሱ፣ አቶ ጀዋር ሚዲያቸውን ተጠቅመው ባስተላለፉት ብሔርን ከብሔርና የሃይማኖት ግጭት እንዲነሳ ባስተላለፉት ጥሪና ትዕዛዝ በኦሮሚያ በተለያዩ አካባቢዎች ከፍተኛ ጉዳት መድረሱን አስታውቋል። በተፈጠረው ሁከትና ግርግር 109 ንጹሐን ዜጎች ህይወታቸው አልፏል ፣ 137 ሰዎች ላይ ከቀላል እስከ ከባድ የአካል ጉዳት ደርሷል፣ 44 ሆቴሎች ፣ 328 የግል መኖሪያ ቤቶች ተቃጥለዋል ፣2 ሐውልቶች ሙሉ በሙሉ ፈርሰዋል፣ 199 የንግድ ተቋማት ፣የሰብዓዊ መብት ተቋማት ላይም ጉዳት መድረሱን መርማሪ ፖሊስ አስታውቋል። 26 የግል ተቋማት እና 53 ተሽከርካሪዎች መቃጠላቸውንም ለፍርድ ቤቱ ገልጿል። በተጨማሪም በቡራዩ የ4 ሰዎች ህይወት ማለፉን እና በሌሎች 4 ሰዎች ላይ የአካል ጉዳት መድረሱን ጠቅሶ በቡራዩ ብቻ 7 ሚሊዮን ብር የሚገመት ንብረት ላይ ጉዳት መድረሱን የሚያመላክት ማስረጃ መሰብሰቡን ይፋ አድርጓል።ለተጨማሪ የሰውና የሰንድ ማስረጃ ለማሰባሰብ 14 ቀን እንዲሰጠው ፍርድ ቤቱን ጠይቋል።የአቶ ጀዋር ጠበቆች በበኩላቸው ምርመራው ግልጽ ያልሆነና ደንበኛችንን አስሮ ለማቆየት እና ፍርድ ቤቱን ተጽዕኖ ስር ለመክተት የሚደረግ ምርመራ ነው ሲሉ መቃወሚያ አንስተዋል።ተጨማሪ ጊዜ ሊሰጥ አይገባም ሲሉም ደንበኛቸው በዋስ እንዲወጡ ጠይቀዋል።በእለቱም አቶ ጀዋርም
በራሳቸው ተቃውሞ አሰምተዋል።
በቀዳሚነት እኛ የምንፈልገው
የግል ሚዲያዎች ገብተው እንዲዘግቡ ፣ አሁን እየገቡ ያሉት የመንግሥት ሚዲያዎች ናቸው ብለዋል።እነሱም የመንግሥትን ብቻ ነው የሚዘግቡት ስለዚህ ሌሎች እንዲገቡ ካልሆነም በአጠቃላይ እንዲከለከሉ ይደረግ ሲል አመልክቷል።ፍርድ ቤቱም ነፃ ችሎት መሆኑን በመጥቀስ እስከአሁን ባለው ዘገባ የችሎቱን ውሎ እያቀረቡ መሆኑን በመጥቀስ፣ በግል ደረጃም ለማዳመጥ ተሞክሯል ስህተት አልታየም ይሁንና በኛ ጉዳይ ዘገባ ተዛብቶብናል ካላችሁ አቤቱታ ማቅረብ ትችላላችሁ በማለት ስለሚዲያ አስተያየት አንቀበልም ሲል ችሎቱ አቶ ጀዋር ስለምርመራው ሃሳብ ብቻ እንዲሰጡ ጠይቋል።አቶ ጀዋር መሐመድ የፖሊስ ምርመራ እኔን አይመለከትም ይህ የፖለቲካ ጉዳይ ነው፤ ለፌዴራል ፖሊስ መርማሪ ክብር አለኝ በመንግሥት ተመድቦልኝ ጥበቃ ሲደረግለኝ ነበር መሳሪያውም ሆነ አጃቢዎቼን መንግሥት ነው ያቆመልኝ ይህ በውይይት የሚፈታ እንጂ አስሮ በመመርመር አይደለም ብለዋል።እኔ ለዚህ አገር ሰላም እየሠራሁ ነው ፤ በምዕራብ እና በደቡብ ኦሮሚያ ከ1 ሺ በላይ ታጣቂዎችን ከአባገዳዎች ጋር ሆኜ መሳሪያቸውን ለመንግሥት ማስረከባቸውንም ተናግረዋል።በኦሮሚያና ሶማሌ ክልሎች የተነሳውን ግጭት አስታርቄያለሁ የሃይማኖት ግጭት አልቀሰቀስኩም ቤተሰቤም ሆነ ከኔ ጋር የታሰሩት የኦርቶዶክስና የፕሮቴስታንት እምነት ተከታዮች ናቸው።ፍርድ ቤቱን ተጽዕኖ ስር ለመክተት ነው ብለው ላነሱት መቃወሚያም ፍርድ ቤቱ ነፃና ገለልተኛ የሆኑ ጉዳያቸውን እያየ መሆኑን በመጥቀስ እዚህ ቦታ የህግ ጉዳይ ብቻ ነው ሊነሳ የሚገባው ሲል አጽንኦት ሰጥቷል።መርማሪ ፖሊስም የማንንም ፖለቲካ አጀንዳ እንደማያስፈጽም እና በገለልተኝነት ምርመራውን እንደሚያደርግ ምላሽ ሰጥቷል።የሁለቱን ክርክር ያዳመጠው ችሎቱ ተጠርጣሪው ፍርድ ቤቱን እንደዚህ ዓይነት ጥርጣሬ ውስጥ የሚከት ነገር እንዳያቀርቡ ትዕዛዝ ሰጥቷል።ለተጨማሪ ምርመራ ለፖሊስ በአቶ ጀዋር ላይ ተጨማሪ 12 ቀናት በመስጠት ውጤቱን ለመጠባበቅ ለነሐሴ 5 ቀን 2012 ዓ.ም ተለዋጭ ቀጠሮ ሰጥቷል።በተመሳሳይ በዕለቱ ፍርድ ቤት በቀረቡት በአቶ እስክንድር ነጋ ላይም ለተጨማሪ ምርመራ 9 ቀን ሰጥቷል።አዲስ ዘመን ሐምሌ 24/2012በጋዜጣው ሪፖርተር